Кірмаш (паводле Віталя Вольскага)

Несцерка.

Юрась.

Насця - дачка Мацея.

Мальвіна - жонка Мацея.

Гандляры (4-6)

*Збоку, з-за куліс, аглядаючыся, выбягае на авансцэну перад заслонай Н е с ц е р к а. Убачыў публіку ў зале, спыніўся.*

*Кланяецца*.

Браточкі мае любыя! Гэта ж я на фэст трапіў!

*На сцэне перад Несцеркам кірмаш у мястэчку. Шум, мітусня, гоман. Палаткі і крамы. Вісяць бублікі і абаранкі, цацкі, усялякія ласункі, разнастайныя стужкі і пацеркі для дзяўчат, каляровыя хусткі для кабет. Рухаецца ва ўсе бакі стракаты, маляўнічы натоўп сялян, гандляроў, рамеснікаў. Павольна і ганарліва праходзяць шляхціцы, паны і падпанкі. Спяваюць жабракі, граюць лірнікі. Пад адной з паветак Мальвіна прадае ганчарныя вырабы. Чуваць галасы гандляроў і гандлярак.*

П е р ш ы.

Добрае піва,

Усім на дзіва!

Хто хоча мёду,

Мёду на выгоду?

Д р у г і.

Гузікі, пацеркі, істужкі!

Купляйце, дзяўчаткі-падружкі!

Т р э ц і.

Кашулі, спадніцы,

Ручнікі вышываныя!

М а л ь в і н а.

Міскі, талеркі,

Гаршкі маляваныя!

Ч а ц в ё р т ы.

Салодкія цукеркі -

Ласунак для каханкі!..

Свежыя куханы,

Гарачыя баранкі!

П я т ы.

Прыгожыя хусткі,

Хусткі для кабетак!

Ш о с т ы.

Лялькі, свісцёлкі,

Цацкі для дзетак!

М а л ь в і н а. Панове! Калі ласка, даражэнькія! Сюды зірніце, ягамосці! Міскі, талеркі, гаршкі! Уласнага вырабу! Дальбог, добрыя! Дальбог, прыгожыя! Кожнаму да патрэбы! Кожнаму даспадобы!

Н е с ц е р к а *(спыніўся каля Мальвіны*). Але ж і кірмаш!.. Людзей, як вады, не раўнуючы!..

*Гандляркі абкружылі Несцерку з усіх бакоў, прапануюць яму свае тавары. Кожная цягне да сябе.*

П е р ш а я г а н д л я р к а . Пакаштуйце, панок, мой салодкі мядок!

Д р у г а я г а н д л я р к а. Гарэлкі кілішак для здароўя кішак!

Т р э ц я я г а н д л я р к а. Чаго жадае пан? Я маю ўсё, што трэба!

Ч а ц в ё р т а я г а н д л я р к а. Зірні, панок, сюды!

П я т а я г а н д л я р к а. Васпан, хадзем да крамы!

Н е с ц е р к а. А чаго ж тут толькі няма?! От каб грошы былі!

Н е с ц е р к а *(бярэ міску, глядзіць на Мальвіну).* Прыгожая!

М а л ь в і н а. Ты пра каго?

Н е с ц е р к а. Пра міску.

М а л ь в і н а. Праўду кажаш. Вазьмі талерачку, панок! Бяры і гэту, галубок! Н е с ц е р к а *(бярэ).* І гэта добрая.

П е р ш а я г а н д л я р к а. Глядзі, колькі панакупляў! Нямала заробіць! Грошы самі ў кішэню лезуць!

Д р у г а я г а н д л я р к а. Заўсёды ёй шанцуе!

М а л ь в і н а. Гаршчок бяры, васпане.

Н е с ц е р к а *(бярэ гаршчок).* Гаршчок таксама ладны.

М а л ь в і н а. Прыгожы, зграбны! На цябе пазірае, купіць запрашае!

Н е с ц е р к а. У печ яго шкада паставіць - цацка! *(Не ведае, што з гэтым усім рабіць, ледзь трымае ў руках.)*

М а л ь в і н а. Вядома, цацка!.. Асцярожна! Купляй, панок, пакуль не позна. Гаспадыня дзякаваць будзе.

Н е с ц е р к а *(ставіць усё на месца).* Мая ж ты ластаўка, не куплю.

М а л ь в і н а *(здзіўлена).* Чаму? З цябе я многа не вазьму! Дадушы, добрыя міскі!

Н е с ц е р к а. Грошай няма! *(Паказвае пустыя кішэні.)*

Т р э ц я я г а н д л я р к а. Ага, не купляе!

Ч а ц в ё р т а я г а н д л я р к а. Так ёй і трэба!

М а л ь в і н а *(нездаволена*). Няма?! От, навіна! Дык чаго на кірмаш прыйшоў? Ну і панок, трасца табе ў бок! Каб на цябе ліха!

Н е с ц е р к а. Ціха, кабетка, ціха! Трымай пры сабе сваё ліха.

М а л ь в і н а. Чаго сюды прыйшоў? Праходзь сабе далей! Няма чаго стаяць ды каля тавару ацірацца! Ідзі сабе хутчэй! У вочы мне не лезь, калі не купляеш!

Н е с ц е р к а. Глядзі, якая жанчына злая! Ці ты шалёная, ці дурная? Скуль тае злосці поўныя косці!..

М а л ь в і н а *(злуе)*. Ён яшчэ гаворыць! Каб цябе людзі не зналі! Каб цябе чорт схапіў!

Н е с ц е р к а *(разважна*). У чорта спіна сцёрта, на ім не паедзеш, а за мяне, цётка, не бойся, мяне чорт не возьме, хутчэй цябе, бо вельмі ж ты да яго падобна!

М а л ь в і н а. Што?! Каб ты здох! Ражон табе ў горла, валацуга! Чулі?! Каб ты свету не бачыў! Каб табе ногі паламала! Каб табе рукі павыкруціла, зладзюга!

Н е с ц е р к *а (лагодна*). Другім разам куплю, калі грошы будуць.

М а л ь в і н а. Не дачакаеш ты з родам тваім!

Н е с ц е р к а. Годзе лаяцца, здароўе папсуеш. Ты ж і без таго кволая.

М а л ь в і н а. Галаву каб ты згубіў! Прэч! Валацуга! Шыбенік!

Н е с ц е р к а. От людзі, нават і пастаяць не дадуць!

М а л ь в і н а. Ідзі! Каб ты скрозь зямлю пайшоў!..

П е р ш а я г а н д л я р к а *(да астатніх*). Хадзем дахаты! Больш ніхто не купіць.

Д р у г а я г а н д л я р к а. Праўду кажаш!

*Гандляркі выходзяць.*

Н е с ц е р к а. Куды ж гэта мне ісці? Нікога ж я тут не ведаю, першы раз сюды трапіў.

*Насця падышла да Мальвіны.*

Н а с ц я. Мама!..

М а л ь в і н а. Дзе ж гэта ты бавілася, дачушка? Час ужо дахаты ісці, а тут ні дачкі, ні бацькі. Напэўна, ізноў з Юркам гуляла? (*Насця схіліла галаву, маўчыць).* (Узвышае голас.) Выкінуць яго трэба з галавы. Ён табе не раўня!

Н а с ц я. Мама, вы ж самі ведаеце - ён мяне любіць і я яго таксама.

М а л ь в і н а. Цьфу, дурненькая!.. І што гэта за словы такія: любіць, люблю!.. У мае гады дзеўкі пра гэта і не чулі і не ведалі. Любіць можна толькі багатых ды шляхетных, калі маці дазволіць. А ён што? Галота нейкая, ні роду, ні племені!.. Не, дачушка, адмовіла я яму, і досыць! У жыцці гэтага не будзе! Забудзь пра яго і думаць*. (Хоча ісці.)*

Н а с ц я. Калі ж я не магу.

М а л ь в і н а. Глупства! Бяры прыклад з мяне.

Н а с ц я *(перапыняе*). Але ж і вы, матуля, не за пана якога выйшлі, а за тату.

Мальвіна (*паставіла міскі, жвава*). От затое цяпер і пакутую! Не па сваёй волі і выйшла... О, калі б мне волю далі! Я, напэўна, даўно паняй зрабілася б! Я ж была разумнейшая за цябе. Ого! Казала я сваёй маці-нябожчыцы: не аддавайце мяне, матуля, за простага мужыка, за ганчара. Усе мае падругі ў людзі выйшлі: адна за войтам, другая за аканомам, трэцяя за пісарам, за вучоным чалавекам... А я што? Гаршкамі гандлюю!..

Н а с ц я. Кіньце, мама...

М а л ь в і н а (спынілася). Як гэта, «кіньце»? Людзі ў шчасці ды ў багацці жывуць, як мак у гародзе, квітнеюць, а я марнею сабе ды сохну, як тая былінка занядбаная пры дарозе.

Н а с ц я Наш тата добры! *(Дапамагае Мальвіне прыбраць гаршкі ды міскі.)*

М а л ь в і н а (не слухаючы). Вось я і думаю сабе: калі мне не пашанцавала, дык няхай затое хоць дачка мая ў людзі выйдзе.

Н а с ц я. Юрась добры... Ён работы не баіцца, а сэрца ў яго залатое.

М а л ь в і н а. Глупства! Няма чаго казаць - ён хлопец працавіты, не гультай, барані Божа, не п'яніца. Усё зрабіць можа, але ж бедны! А хто бедны, той шчасця не мае.

Н а с ц я. Са мною ён будзе мець шчасце*. (Узяла некалькі гаршкоў і пайшла.)*

Мальвіна. І не думай. (Убок.) Ой, бачу я, хутчэй трэба са шкаляром вяселле ладзіць...*(Выходзіць)*

*З'яўляецца Юрась. Уваходзіць Насця.*

Ю р а сь. Насця!

Н а с ц я. Юрасік, родны мой!

Ю р а с ь. Сонейка маё яснае! Сэрца маё! Нібы зорка з неба зляцела! Не магу я без цябе на свеце жыць!

Н а с ц я. Сокал мой любы!

Ю р а с ь. Рыбка мая, няўжо ты мяне любіш?!

Н а с ц я. Люблю.

Ю р а с ь. Няўжо гэта праўда?

Н а с ц я. Праўда, мой любы, праўда. З кожным днём усё больш я цябе кахаю. Але што мне рабіць, няшчаснай? Маці пра цябе і слухаць не хоча.

Ю р а с ь. Казала ты ёй?

Н а с ц я. Усё казала, мой любы. Казала, што люблю толькі цябе аднаго і век любіць буду. Сказала, што не хачу за шкаляра. Толькі за цябе я пайду, а калі не за цябе, дык за нікога. Хутчэй на свеце не буду жыць.

Ю р а с ь. А яна?

Н а с ц я. І слухаць не хоча, гаварыць не дае. Надумала мяне за шкаляра аддаць. Вяселле рыхтуе.

Ю р а с ь. Гора мне, гора! Пракляты шкаляр! Не відаць мне, бедаку, шчасця! Забудзеш ты мяне, Насця. Аддадуць цябе за шкаляра. Зробішся ты важнай паняй, у шоўку ды аксаміце будзеш хадзіць, на людзей звысоку паглядаць, а пра беднага Юрася ў шэрай світцы нават і не ўспомніш.

Н а с ц я *(адвярнулася, заплакала)*. Нядобры.

Ю р а с ь *(спалохана).* Любка мая! Сэрца маё! Чаго ж ты плачаш?

Н а с ц я *(скрозь слёзы).* Калі ты мяне крыўдзіш.

Ю р а с ь. Ах, я дурны! Я ж не хацеў! Галубка мая, даруй мне, любая! *(Абнімае Насцю.)Насця паклала яму галаву на плячо*.Зязюлька мая ненаглядная! А што кажа бацька?

Н а с ц я. Бацька не супраць, але ж ты сам ведаеш, у нас як маці захоча, так і будзе.

*Здалёку чуваць голас Мальвіны: «Насця! Насця!»*

Бывай, мой любы! Маці кліча. Прыходзь заўтра на скамарохаў! *(Пабегла.)*

Ю р а с ь. Бывай, мая красачка! Бывай, маё сонейка! *(Задумаўся.)* Што рабіць? Дзе шукаць дапамогі, ды хто мне, бедаку, дапаможа? З кім параіцца? Ах, бяда ж мая, бяда!.. *(Сеў каля брамы, схіліўшы галаву.)*

Н е с ц е р ка (паяўляецца). Гэй, хлопча, паслухай!

Ю р а с ь. Хто гэта? Чаго трэба?

Н е с ц е р к а. Ды гэта ж я, Несцерка. Можа, чуў?

Ю р а с ь. Несцерка?! Чуў! Здароў, дружа! Што ж ты тут робіш?

Н е с ц е р к а. Хадзіў, работы шукаў, вось і трапіў сюды ненарокам.

Ю р а с ь. Знайшоў работу?

Н е с ц е р к а. Дзе ты бачыў! Слухай, Юрка, а што гэта за дзяўчына, з якой ты тут мілаваўся? Прыгожая!

Ю р а с ь. Эх, Несцерка, не ведаеш ты маёй бяды. Люблю я Насцю, і яна мяне таксама. Несцерка. Ну дык і добра. Кахайцеся сабе на здароўе, як тыя галубкі.

Ю р а с ь. Ах, Несцерка, чаму я не багаты, а яна не бедная? Бацька згодзен аддаць яе за мяне, а маці, ганчарыха, не хоча. Кажа, што я бедны, што яна за мной загіне. Надумала яе за шкаляра нейкага, за прайдзісвета аддаць.

Н е с ц е р к а. За прайдзісвета? Вядома, усе семінарысты на руку нячысты.

Ю р а с ь. Бяда, Несцерка. Як яна захоча, так і будзе.

Н е с ц е р к а. Сур'ёзная жанчына. Гэта ж яна мяне сёння на базары лаяла.

Ю р а с ь. Не ведаю, Несцерка, што і рабіць. Прасіла мяне каханая, каб прыйшоў заўтра на забаву. Людзі там весяліцца будуць, на скамарохаў дзівуючыся, а я буду стаяць дзе-небудзь у кутку ды глядзець, як вакол маёй любай агідны прайдзісвет увіваецца. Ні прывітацца, ні падысці да яе на людзях не адважуся.

Н е с ц е р к а (задумаўся). Не бойся, браце! Я тваю бяду рукамі развяду.

Ю р а с ь (сумна). А што ты можаш зрабіць, Несцерка?

Н е с ц е р к а. Заўтра ўбачыш. Шкаляра ад Насці на добра адсунем, старую пераканаем і вам вяселле згуляем. Найважнейшае адбудзецца пасярод ночы! Пайшлі!

Ю р а с ь. Пайшлі мой сябар!